b'\n_START_ARTICLE_\nAnta\xc5\xa1avos dvaras\n_START_SECTION_\nIstorija\n_START_PARAGRAPH_\nPirmieji dvaro pastatai buvo mediniai, o naujuosus 1809\xe2\x80\x931810\xc2\xa0m. dvaro savininko Hiacinto Anta\xc5\xa1auskio u\xc5\xbesakymu suprojektavo Mykolas Angelas \xc5\xa0ulcas. Pastatyti 1812\xe2\x80\x931816\xc2\xa0m. (visi darbai 1811\xe2\x80\x931820\xc2\xa0m.)._NEWLINE_1973 m. pagrindiniai dvaro r\xc5\xabmai rekonstruoti. Dvare iki 1997 m. veik\xc4\x97 mokykla.\n_START_SECTION_\nArchitekt\xc5\xabra\n_START_PARAGRAPH_\nDvar\xc4\x85 sudaro visas kompleksas\xc2\xa0\xe2\x80\x93 r\xc5\xabmai, lauko akmen\xc5\xb3 svirnas, parkas ir klebonija, pirtis, obuoli\xc5\xb3 sand\xc4\x97lis. XIX a. antrojoje pus\xc4\x97je prie r\xc5\xabm\xc5\xb3 buvo pristatytas dviauk\xc5\xa1tis priestatas, ta\xc4\x8diau jis pa\xc5\xbeeid\xc4\x97 ansamblio kompozicij\xc4\x85.\n_START_SECTION_\nR\xc5\xabmai\n_START_PARAGRAPH_\nR\xc5\xabmai klasicistinio stiliaus, sta\xc4\x8diakampio formos, dviauk\xc5\xa1\xc4\x8diai. Dengti ketur\xc5\xa1lai\xc4\x8diu stogu, o jo viduryje\xc2\xa0\xe2\x80\x93 platus kaminas. Fasade vienodais tarpais i\xc5\xa1d\xc4\x97styti langai ir ni\xc5\xa1os, kampuose\xc2\xa0\xe2\x80\x93 ment\xc4\x97s. Pirmojo auk\xc5\xa1to langai su apvadais. Retas atvejis, kai klasicistinio stiliaus r\xc5\xabmai Lietuvoje r\xc5\xabmai neturi kolon\xc5\xb3. Ta\xc4\x8diau pagrindiniame fasade i\xc5\xa1ry\xc5\xa1kintos horizontal\xc5\xabs padalijimai\xc2\xa0\xe2\x80\x93 cokolis, juosta tarp auk\xc5\xa1t\xc5\xb3, platus dor\xc4\x97ninis antablementas, sudarytas i\xc5\xa1 stambokais triglifais suskirstyto frizo bei karnizo su modiljonais._NEWLINE_Pirmame r\xc5\xabm\xc5\xb3 auk\xc5\xa1te \xc4\xafkurtos buitin\xc4\x97s patalpos: dvaro kambarys, valgomasis, miegamasis. Antrame auk\xc5\xa1te yra reprezentacin\xc4\x97s patalpos: \xc5\xa1oki\xc5\xb3 sal\xc4\x97, sve\xc4\x8di\xc5\xb3 valgomasis, svetain\xc4\x97. Abiej\xc5\xb3 auk\xc5\xa1t\xc5\xb3 i\xc5\xa1planavimas\xc2\xa0\xe2\x80\x93 koridorinis._NEWLINE_R\xc5\xabm\xc5\xb3 interjeras \xc4\xafrengin\xc4\x97tas iki 1820\xc2\xa0m., ypa\xc4\x8d puo\xc5\xa1nus. Grindys buvo i\xc5\xa1 \xc4\xafvairi\xc5\xb3 atspalvi\xc5\xb3 dailaus parketo. Miegam\xc4\x85j\xc4\xaf skiria dvi jon\xc4\x97n\xc5\xb3 stiliaus kolonos, sienas, puo\xc5\xa1ia antablementas su lipdiniais, lubose augal\xc5\xb3 motyv\xc5\xb3 plafonas. \xc5\xa0oki\xc5\xb3 sal\xc4\x97je taip pat jon\xc4\x97n\xc5\xb3 stiliaus kolonos, lubose net du apskritos formos plafonai, yra antablementas. Erdv\xc5\xabs r\xc5\xabm\xc5\xb3 r\xc5\xabsiai su kry\xc5\xbeminiais ir cilindriniais sklautais. Dauguma dekoro i\xc5\xa1liko ir iki \xc5\xa1i\xc5\xb3 dien\xc5\xb3.\n_START_SECTION_\nKiti pastatai\n_START_PARAGRAPH_\n\xc5\xa0alia dvaro stovi i\xc5\xa1 lauko akmen\xc5\xb3 sum\xc5\xabritas svirnas, puo\xc5\xa1tas skaldos mozaika, antablementu. Lang\xc5\xb3 apvadai tinkuoti. Ansambliui taip pat priklauso ledain\xc4\x97, pirtis, vaisi\xc5\xb3 sand\xc4\x97lis, r\xc5\xabsys.\n_START_SECTION_\nParkas\n_START_PARAGRAPH_\nPrie r\xc5\xabm\xc5\xb3 yra tiesiomis med\xc5\xbei\xc5\xb3 eil\xc4\x97mis apsuptas parkas, \xc4\xafveistas statant svaro pastatus. Plotas\xc2\xa0\xe2\x80\x93 6,1 ha. Jame auga 27 r\xc5\xab\xc5\xa1ys med\xc5\xbei\xc5\xb3, i\xc5\xa1 j\xc5\xb3 12\xc2\xa0\xe2\x80\x93 atve\xc5\xbetiniai (europiniai maumed\xc5\xbeiai, pilkosios tuopos, gluosnialap\xc4\x97s lanksvos, kambarin\xc4\x97s slyvos, kt.). Daug liep\xc5\xb3, ber\xc5\xbe\xc5\xb3, \xc4\x85\xc5\xbeuol\xc5\xb3. Parke yra du tvenkiniai.'